Plan om ‘Afrikaans by universiteite te red’Ian Cameron (regs) woordvoerder van AfriForum Jeug, verwelkom die media by die bekendstelling van AfriForum Jeug se vyfpuntplan vir die behoud van Afrikaans op Universiteite. AfriForum Jeug het Donderdag sy #RedAfrikaans-veldtog van stapel gestuur en Afrikaanse studente aangemoedig om hul klasgelde vir 2016 eers terug te hou. Dié veldtog vorm die hoeksteen van die veldtog vir die behoud van Afrikaans by Suid-Afrikaanse universiteite en behels die terughou van klasgelde tot Junie 2016, die organisering van sterk kampusstrukture, mobilisering om Afrikaans te beskerm, aktivisme en regsaksies teen universiteite. “Ons sal nie toekyk hoe universiteite hulle aan taaldiefstal skuldig maak nie, soos wat ons reeds by die Universiteite van Stellenbosch en Pretoria sien gebeur,” het Ian Cameron, AfriForum Jeug se woordvoerder, tydens ŉ perskonferensie gesê. Cameron het gesê Afrikaans word as politieke slaansak deur ander minderheidsgroepe by universiteite gebruik om politieke partye se ideale op kampusse te dryf. “AfriForum Jeug sal nie toelaat dat Afrikaanse studente verneder word nie. As ons taal nie goed genoeg is nie, is ons geld ook nie goed genoeg nie.” AfriForum Jeug se veldtog kom kort nadat dit aan die lig gekom het minstens twee van die universiteit se fakulteite het glo besluit om af te wyk van die taalbeleid van die Universiteit Stellenbosch (US) soos deur die universiteitsraad, met instemming van die senaat, bepaal is. Cameron het vroeër vandeesweek gesê studente word ook deur die Verbruikersbeskermingswet beskerm en dus moet hulle wag om te sien of hulle die onderrig in Afrikaans ontvang wat aan hulle belowe is. “Die rektor van die US se infame leuens wat hy die land vol versprei oor die behoud van Afrikaans moenie ongesiens verbygaan nie. By die Universiteit van Pretoria heers presies dieselfde situasie, met Afrikaners wat uit vergaderings gejaag word waar hul eie moedertaal bespreek word,” het Cameron gesê.